РЕГЛАМЕНТ ЗА ИЗПЪЛНЕНИЕ (ЕС) 2021/1455 НА КОМИСИЯТА

от 6 септември 2021 година

за одобряване на активното вещество с нисък риск Bacillus amyloliquefaciens — щам AH2, в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на Регламент за изпълнение (ЕС) № 540/2011 на Комисията

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 13, параграф 2 във връзка с член 22, параграф 1 от него,

като има предвид, че:

(1) На 1 юни 2015 г. дружеството Probelte S.A. подаде до Нидерландия заявление за одобряване на активното вещество Bacillus amyloliquefaciens — щам AH2 в съответствие с член 7, параграф 1 от Регламент (ЕО) № 1107/2009.

(2) В съответствие с член 9, параграф 3 от посочения регламент на 25 октомври 2015 г. Нидерландия, като държава членка докладчик, уведоми заявителя, другите държави членки, Комисията и Европейския орган за безопасност на храните („Органа“), че заявлението е допустимо.

(3) На 21 декември 2017 г. държавата членка докладчик представи на Комисията, с копие до Органа, проект на доклад за оценка относно това дали може да се очаква посоченото активно вещество да отговаря на критериите за одобряване, предвидени в член 4 от Регламент (ЕО) № 1107/2009.

(4) Органът изпълни изискванията на член 12, параграф 1 от Регламент (ЕО) № 1107/2009. В съответствие с член 12, параграф 3 от Регламент (ЕО) № 1107/2009 той е поискал от заявителя да предостави допълнителна информация на държавите членки, на Комисията и на Органа. През декември 2018 г. държавата членка докладчик представи на Органа своята оценка на допълнителната информация под формата на актуализиран проект на доклад за оценка.

(5) На 26 май 2020 г. Органът предаде на заявителя, на държавите членки и на Комисията заключението си (2) относно това дали може да се очаква активното вещество Bacillus amyloliquefaciens — щам AH2, да отговаря на критериите за одобряване, предвидени в член 4 от Регламент (ЕО) № 1107/2009. Органът направи заключението си публично достояние.

(6) На 22 октомври 2020 г. Комисията представи на Постоянния комитет по растенията, животните, храните и фуражите доклад за преглед относно Bacillus amyloliquefaciens — щам АН2, както и проект на регламент относно Bacillus amyloliquefaciens — щам AH2.

(7) На заявителя бе дадена възможност да представи своите коментари по доклада за преглед.

(8) Бе установено, че критериите за одобряване, предвидени в член 4 от Регламент (ЕО) № 1107/2009, са изпълнени по отношение на един представителен вид употреба на най-малко един продукт за растителна защита, съдържащ активното вещество, проучен и подробно описан в доклада за преглед.

(9) Освен това Комисията счете, че Bacillus amyloliquefaciens — щам AH2 представлява активно вещество с нисък риск по смисъла на член 22 от Регламент (ЕО) № 1107/2009.- Вacillus amyloliquefaciens — щам AH2 е микроорганизъм, който отговаря на условията, посочени в точка 5.2 от приложение II към Регламент (ЕО) № 1107/2009. Не бяха установени критични области на безпокойство за хората, животните и околната среда.

(10) Поради това е целесъобразно Bacillus amyloliquefaciens — щам AH2 да бъде одобрен като вещество с нисък риск.

(11) В съответствие с член 13, параграф 2 от Регламент (ЕО) № 1107/2009 във връзка с член 6 от посочения регламент и предвид съвременните научно-технически познания е необходимо да бъдат включени определени условия.

(12) В съответствие с член 13, параграф 4 от Регламент (ЕО) № 1107/2009 Регламент за изпълнение (ЕС) № 540/2011 на Комисията (3) следва да бъде съответно изменен.

(13) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Одобрение на активното вещество Активното вещество Bacillus amyloliquefaciens — щам AH2, посочено в приложение I, се одобрява при предвидените в същото приложение условия.

Член 2 Изменения на Регламент за изпълнение (ЕС) № 540/2011 Приложението към Регламент за изпълнение (ЕС) № 540/2011 се изменя в съответствие с приложение II към настоящия регламент.

Член 3 Влизане в сила Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 6 септември 2021 година. За Комисията Председател Ursula VON DER LEYEN

(1) Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (ОВ L 309, 24.11.2009 г., стр. 1).

(2) Conclusion on the Рeer review of the pesticide risk assessment of the active substance Bacillus amyloliquefaciens strain AH2 (Заключение относно партньорския преглед на оценката на риска от употребата на пестициди с активното вещество Bacillus amyloliquefaciens — щам АН2). EFSA Journal (Бюлетин на ЕОБХ), 2020; 18(7):6156. doi: https://doi.org/10.2903/j.efsa.2020.6156.

(3) Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).